AFRIKAANSE OPSOMMING: Hierdie tesis gebruik vrylik beskikbare sagteware om een-rigting vloeistofstruktuur- interaksie (VSI) van 'n stomp geometrie te simuleer waarna die resultate met windtonnelmetings vergelyk word. 'n Vertikale kantelbalk met 'n reghoekige deursnit is die geometrie wat ondersoek word. Hierdie geometrie verskaf die styfheid benodig vir een-rigting VSI en maak dit moontlik om instrumentasie te huisves tydens windtonneltoetse om sodoende nie die vloei te beïnvloed nie. Die balk word parallel tot die vloei geplaas wat 'n deursnit stroomrigting-verhouding veroorsaak van L/D = 2.63, asook loodreg tot die vloei om 'n stroomrigtings-verhouding van D/L = 0.38 te gee. Twee windsnelhede word ondersoek vir elke oriëntasie wat gevolglik Reynolds getalle van 7.6 × 10[tot mag van 4] < Re < 4 × 10[tot mag van 5] gee. Labratorium toetse is gedoen om die simulasies se randwaardes, materiaal eienskappe, instrumentasie kalibrasie en validasie data te voorsien. Windtonnel toetse is gedoen vir twee windsnelhede en twee balk oriëntasies. Dit sluit in vloeiveld-, druk-, vibrasie- en vervormingsmeetings. OpenFOAM word gebruik vir die numeriese vloeidinamika (NVD) simulasies. Hierdie simulasies kan beskryf word as turbulent, onsamedrukbaar, Newtonies, drie-dimensioneel en tyd-afhanklik. Naby die wand word Spalding se "alle-y+" funksie gebruik wat die simulasie minder sensitief maak vir roosterverfyning in die gebied sonder om die akkuraatheid te verminder. Die Realizable k-ϵ, k-ω SST, Nie-lineêre k-ϵ Shih en Spalart-Allmaras IDDES turbulensiemodelle word vergelyk met gemete snelheid en druk data. Die resultate wys dat die gemete snelhede goed vergelyk met die numeries berekende snelhede vir al die turbulensie-modelle wat oorweeg is, maar slegs die IDDES model gee 'n vergelykbare voorspelling van die stroom-af hersikulsie lengte voorspel as 3D in vergelyking met die 3.2D gemete waarde. Die tyd-afhanklike simulasies van alle modelle bepaal 'n sleur frekwensies met die Strouhal getal tussen 0.05 < St < 0.06 wat vergelykbaar is met die literatuur wat 'n Strouhal getal van St ≈ 0:06 verskaf. Die berekende hefkrag-amplitudes verskil egter tussen die turbulensie modelle. Die IDDES-model verskaf die mees akkurate resultate en is ook die tweede vinnigste na die k-! SST model. 'n Verdeelde VSI metode word gebruik en die koppelling word gedoen deur 'n kombinasie van nuwe kode in OpenFOAM en Python. Code-Aster word gebruik vir die eindige-element metodes om die struktuur te analiseer. Plaatelemente en lineêre modellering word gebruik waarvoor die NVD resultate die tyd-afhanklike kragte verskaf. Slegs die parallele balk by U = 30 m/s toon tydafhanklike gedrag. 'n Vervorming van 5.8 µm/m op die balk word akkuraat bereken deur die VSI-simulasies, wanneer die balk onderwerp word aan 'n ekwivalente sleurkrag van 12.9 N.